cometadata/datacite-titles-descriptions-related-identifiers huggingface dataset:
DOI: 10.14457/tu.the.2017.838
title: การปรับปรุงพื้นผิวของโลหะผสมไทเทเนียมด้วย EDM ในสารละลายเอทานอลเอมีนโดยใช้วัสดุอิเล็กโตรดต่างชนิด

description: งานวิจัยนี้มีวัตถุประสงค์เพื่อการปรับปรุงพื้นผิวของโลหะผสมไทเทเนียมด้วยกระบวนการกัดอาร์คด้วยไฟฟ้าในสารละลายเอทานอลเอมีน โดยใช้วัสดุอิเล็กโตรดไทเทเนียมเกรด 2  และกราไฟท์อีดีเอ็ม 3 ซึ่งปัจจัยที่ใช้ในการทดลอง ได้แก่ ขั้วอิเล็กโตรด ค่ากระแสไฟฟ้า เวลาเปิด และปัจจัยประสิทธิภาพ ความหนาของชั้นเคลือบผิวหลังกระบวนการกัดอาร์คด้วยไฟฟ้า เมื่อใช้อิเล็กโตรดไทเทเนียมและกราไฟท์ มีค่าความหนาเท่ากับ 35 ไมโครเมตร และ52 ไมโครเมตร ตามลำดับค่าความแข็งระดับจุลภาควิคเกอร์ที่บริเวณชั้นเคลือบผิวโดยเฉลี่ยเท่ากับ 1123 วิคเกอร์ส และ 906 วิคเกอร์ส ตามลำดับ ผลของการวิเคราะห์สารประกอบด้วยเทคนิคการเลี้ยวเบนรังสีเอ็กซ์จากเครื่องเอ็กซ์อาร์ดี พบสารประกอบไทเทเนียมไนไตรด์ (TiN) และไทเทเนียมคาร์โบไนไตร์ด (TiCN) บริเวณชั้นเคลือบผิว และยังพบสารไทเทเนียมคาร์ไบด์ (TiC) เมื่อใช้อิเล็กโตรดกราไฟท์
DOI: 10.14457/tu.the.2017.839
title: การศึกษาเกณฑ์การคัดเลือกผู้ผลิตชิ้นส่วนที่ยั่งยืนของผู้ผลิตฮาร์ดดิสก์ตามแนวทาง triple bottom line (TBL)

description: งานวิจัยนี้เป็นการศึกษาเกณฑ์ในการตัดสินใจคัดเลือกผู้ผลิตชิ้นส่วนของผู้ผลิตฮาร์ดดิสก์ โดยพิจารณาตามแนวทางการพัฒนาที่ยั่งยืนตามหลักการ Triple Bottom Line (TBL) ซึ่งพิจารณาครอบคลุมทั้งด้านเศรษฐกิจ สังคม และสิ่งแวดล้อม กรณีศึกษาที่ใช้ในงานวิจัยเป็นผู้ผลิตชิ้นส่วนของผู้ผลิตฮาร์ดดิสก์ 2 รายใหญ่ในประเทศไทย โดยรวบรวมข้อมูลจากการสัมภาษณ์ผู้เชี่ยวชาญและผู้บริหารที่เกี่ยวข้องในการตัดสินใจเลือกผู้ผลิตชิ้นส่วน และใช้กระบวนการลำดับชั้นเชิงวิเคราะห์เพื่อประเมินลำดับความสำคัญ และน้ำหนักของปัจจัยต่าง ๆ ผลที่ได้สามารถนำไปใช้สร้างเป็นเกณฑ์การประเมินผู้ผลิตชิ้นส่วนต่อไป
DOI: 10.14457/tu.the.2017.840
title: การประยุกต์ใช้แนวทางซิกซ์ ซิกมาในการปรับปรุงคุณภาพผลิตภัณฑ์ของแผงวงจรไฟฟ้าแบบยืดหยุ่น

description: งานวิจัยนี้มีวัตถุประสงค์เพื่อลดปริมาณการเกิดข้อบกพร่องบนผลิตภัณฑ์ที่ส่งผลกระทบสูงต่อต้นทุนของบริษัทผู้ผลิตแผงวงจรไฟฟ้าแบบยืดหยุ่น โดยประยุกต์ใช้แนวทางของซิกซ์ ซิกมา จากการประเมินด้านคุณภาพพบว่า กระบวนการสร้างเส้นลายวงจรทำให้เกิดข้อบกพร่องบนผลิตภัณฑ์มากที่สุดถึงร้อยละ 49 ของกระบวนการทั้งหมด และยังพบผลิตภัณฑ์ EP-252 มีจำนวนข้อบกพร่องบนผลิตภัณฑ์สูงที่สุดถึงร้อยละ 18.33 การดำเนินงานวิจัยมี 5 ขั้นตอนหลัก คือ การกำหนดปัญหาเป็นการรวบรวมข้อมูลเพื่อนำมาศึกษา และคัดเลือกปัญหาที่ทำให้เกิดข้อบกพร่องหลัก คือ Open Nick Short Protrusion และ Surface etching การวัดและเก็บข้อมูลเป็นวิธีการที่ทำให้มั่นใจได้ว่าข้อมูลที่ได้จากการวัดมีความเหมาะสมพอที่จะเอาไปใช้ในการวิเคราะห์ โดยวิเคราะห์ความแม่นยำในการตรวจสอบจุดบกพร่องบนผลิตภัณฑ์ของพนักงานและเครื่องจักร รวมถึงทำการวิเคราะห์ข้อบกพร่องและผลกระทบ จากขั้นตอนนี้สามารถคัดเลือกปัญหาจากทั้งหมด 52 เหลือ 19 ปัจจัย การวิเคราะห์หาสาเหตุของปัญหาขั้นตอนนี้จะเป็นการทดสอบสมมติฐานจากสาเหตุของปัญหา เพื่อหาตัวแปรหลักที่เกี่ยวข้องในการทำให้ผลิตภัณฑ์เกิดข้อบกพร่องซึ่งสามารถคัดกรองปัญหาเหลือเพียง 9 ปัจจัย การปรับปรุงแก้ไขปัญหาเพื่อปรับตั้งค่าสภาวะต่างๆ ของกระบวนการโดยการใช้เทคนิคการออกแบบทดลองด้วยวิธีการของทากูชิ การควบคุมและปรับปรุงอย่างต่อเนื่องเป็นขั้นตอนสุดท้ายที่ทำการออกแบบระบบควบคุณภาพของกระบวนการ เพื่อให้เกิดความมั่นใจว่ากระบวนการจะไม่ย้อนไปมีปัญหาเหมือนเดิมอีก โดยจัดทำระบบควบคุมกระบวนการนำสู่การปฏิบัติและสร้างมาตรฐานการทำงานให้เข้าสู่ระบบคุณภาพ ISO 9001 เพื่อให้คงอยู่ในระดับที่ได้ปรับปรุงไว้ จนในที่สุดทำให้สามารถลดปริมาณการเกิดข้อบกพร่องจากร้อยละ 18.33 ให้เหลือเพียงร้อยละ 3.33 ดังนั้น ผลจากการปรับปรุงทำให้สามารถลดข้อบกพร่องได้มากถึงร้อยละ 81.83 ซึ่งมากกว่าเป้าหมายที่ได้กำหนดไว้ร้อยละ 50 และสามารถลดต้นทุนในการผลิตรวมทั้งสิ้นคิดเป็นเงิน 84.5 ล้านบาท
DOI: 10.14457/tu.the.2017.841
title: การพยากรณ์และการวางแผนสร้างสต็อกสินค้าเพื่อลดปัญหาการส่งมอบสินค้าล่าช้า: กรณีศึกษาโรงงานผลิตเลนส์แว่นตา

description: ปัญหาการส่งมอบสินค้าล่าช้าส่งผลต่อความเชื่อมั่นและความพึงพอใจของลูกค้า  สำหรับโรงงานกรณีศึกษาประสบปัญหาการส่งมอบสินค้าล่าช้า เนื่องจากความผันผวนของความต้องการสินค้า ทำให้บางช่วงเวลามีความต้องการสินค้าเกินกำลังการผลิต ในปัจจุบันไม่มีการเก็บรวบรวมข้อมูลและวิเคราะห์ปริมาณความต้องการสินค้าของลูกค้า ทำให้เกิดงานล่าช้าเป็นจำนวนมาก ทั้งนี้ทางโรงงานกรณีศึกษาต้องเสียค่าปรับให้กับลูกค้าในกรณีที่มีงานส่งมอบสินค้าล่าช้าคิดเป็น 15% ของยอดการสั่งซื้อในแต่ละเดือน จากการเก็บข้อมูลย้อนหลัง 2 ปี (2557-2559) พบว่าทางโรงงานกรณีศึกษาเสียค่าปรับในการส่งมอบสินค้าล่าช้า ร้อยละ 0.08 ต่อปี ดังนั้นงานวิจัยนี้จึงหาแนวทางลดปัญหาในการเสียค่าชดเชยให้กับลูกค้าจากการส่งมอบล่าช้า โดยเริ่มจากการใช้ทฤษฎี ABC Classification จัดความสำคัญของความต้องการสินค้า จากนั้นทำการพยากรณ์ (Forecasting) โดยใช้วิธีการปรับเรียบด้วยเอ็กโปเนนเชียล และวิธีปรับเรียบแบบเอ็กซ์โปแนนเชียลด้วยแนวโน้ม จากนั้นทำการคำนวณวัดความถูกต้องจากค่าความคลาดเคลื่อน (MAPE) ของสองวิธี ค่าความคลาดเคลื่อนที่ได้ 14.22 และ 13.89 หลังจากการทดลองปรับปรุงตามแนวทางดังกล่าว ทำให้ลดค่าปรับในการส่งมอบล่าช้าลงเหลือ ร้อยละ 0.05 ต่อปี
DOI: 10.14457/tu.the.2017.842
title: อิทธิพลของชนิดของการเคลือบผิวพันช์ต่อการสึกหรอของงานแม่พิมพ์ปั้ม

description: อุตสาหกรรมการผลิตในประเทศไทยส่วนใหญ่เป็นกระบวนการผลิตที่เกี่ยวกับชิ้นส่วนรถยนต์ ชิ้นส่วนอุปกรณ์เครื่องใช้ไฟฟ้า และชิ้นส่วนทางการเกษตร กระบวนการผลิตชิ้นส่วนต่างๆ นั้นล้วนเกี่ยวข้องกับงานปั้มขึ้นรูปโลหะ ปัญหาที่เกิดขึ้นในกระบวนการผลิตงานปั้มขึ้นรูปโลหะ คือ การสึกหรอของพันช์ และดาย เนื่องจากการเสียดสีระหว่างพันช์กับดายซึ่งส่งผลต่อคุณภาพของชิ้น เช่น การเกิดครีบ งานวิจัยนี้จึงสนใจเลือกงานที่เกิดปัญหาดังกล่าว งานวิจัยเลือกศึกษาพันช์ที่ทำจากวัสดุ SKD-11 สามชิ้นโดยชิ้นที่ 1 ชุบแข็งที่ 58-61 HRC ไม่มีการชุบเคลือบผิว ชิ้นที่ 2 ชุบเคลือบผิวด้วยกระบวนการ PVD-TiCN ที่ความแข็งที่ 58-61 HRC ชิ้นที่ 3 ชุบเคลือบผิวด้วยกระบวนการ CVD-TiCN ที่ความแข็ง 58-61 HRC ทำการทดลองโดยตัดโลหะแผ่นชนิด SPCC (AISI 1012) หนา 1.0 มิลลิเมตร โดยทำการปั้มชิ้นงานทั้งหมด 100,000 ชิ้น โดยสังเกตทุก 2,000 ชิ้นสำหรับการสึกหรอที่เกิดขึ้นกับพันช์  ผลปรากฏว่าเหล็กที่ไม่มีการชุบเคลือบผิวมีการสึกหรอมากที่สุดตามด้วย เหล็กชุบแข็งและผ่านกระบวนการเคลือบผิวด้วยกระบวนการ PVD ส่วนเหล็กชุบแข็งที่ผ่านกระบวนการเคลือบผิวด้วยกระบวนการ CVD มีการสึกหรอน้อยสุด และชิ้นงานที่ผ่านกระบวนการขึ้นรูปด้วยพันช์ทั้งสามก่อให้เกิดครีบ ซึ่งเป็นผลต่อเนื่องมาจากการฉีกขาดของชิ้นงาน โดยชิ้นงานที่ 1 (No coating) เกิดครีบมากที่สุด และชิ้นงานที่ 3 (TiCN-CVD) เกิดครีบน้อยที่สุด
DOI: 10.14457/tu.the.2017.843
title: การลดของเสียของเครื่องประกอบหัวอ่านเขียนกึ่งอัตโนมัติในสายการผลิตฮาร์ดดิสก์ไดรฟ์

description: งานวิจัยนี้เป็นการศึกษาเพื่อลดปริมาณของเสียจากสายการผลิตชุดประกอบหัวอ่านเขียนในอุปกรณ์เก็บข้อมูลแบบกึ่งอัตโนมัติ ซึ่งประกอบด้วย 11 สถานีงานที่เป็นสายการผลิตแบบต่อเนื่องตลอดการผลิต  จากการศึกษากระบวนการผลิตพบว่า ปริมาณของเสียที่เกิดขึ้นทั้งหมดเท่ากับ 2.25 เปอร์เซ็นต์ เป็นของเสียที่เกิดความเสียหายบริเวณหัวอ่านเขียนมากที่สุดเท่ากับ 1.58 เปอร์เซ็นต์ซึ่งเกิดขึ้นในสถานีงานประกอบที่ใช้เครื่องประกอบหัวอ่านเขียนกึ่งอัตโนมัติ โดยเป้าหมายเพื่อลดปริมาณของเสียจากกระบวนการผลิตให้ต่ำกว่า 1.5 เปอร์เซ็นต์ ใช้แผนผังก้างปลาและการวิเคราะห์รูปแบบของเสียและผลกระทบมาวิเคราะห์หาปัจจัยที่มีโอกาสและมีความเป็นไปได้ทั้งหมดที่ทำให้เกิดของเสีย พบว่าสาเหตุที่ทำให้หัวอ่านเขียนเกิดความเสียหายมากที่สุดซึ่งเป็นของเสียลักษณะเกิดการบิดงอเสียรูปของหัวอ่านเขียนเท่ากับ 1.30 เปอร์เซ็นต์เกิดจากการปรับตั้งเครื่องจักรที่ไม่ถูกต้องของช่างเทคนิค และปัญหาผิวหน้าสัมผัสตัวจัดตำแหน่งของอุปกรณ์จับชิ้นงานเกิดรอยสึกหรอ ผลการแก้ไขปรับปรุง โดยการนำแบบฟอร์มการตรวจสอบความพร้อมของเครื่องจักรก่อนทำการผลิตมาปฏิบัติใช้ในสายการผลิต และออกแบบตัวจัดตำแหน่งเปลี่ยนมาใช้วัสดุเซรามิกเซอร์โครเนียทำให้เกิดของเสียลักษณะเกิดการบิดงอเสียรูปของหัวอ่านเขียนลดลงมีปริมาณน้อยกว่า 0.5 เปอร์เซ็นต์ ส่งผลให้สามารถลดปริมาณของเสียจากระบวนการผลิตได้ต่ำกว่า 1.5 เปอร์เซ็นต์
DOI: 10.14457/tu.the.2017.844
title: การปรับปรุงคุณภาพของกระบวนการผลิตคอยล์เครื่องระเหยโดยการประยุกต์ใช้หลักการออกแบบการทดลอง

description: การวิเคราะห์หาระดับปัจจัยที่เหมาะสมของกระบวนการผลิตผ่านการออกแบบการทดลอง นับว่าเป็นหนึ่งขั้นตอนที่สำคัญของการพัฒนาคุณภาพอย่างต่อเนื่อง งานวิจัยนี้จึงมีวัตถุประสงค์เพื่อประยุกต์ใช้หลักการออกแบบการทดลองเพื่อลดของเสียที่เกิดจากกระบวนการผลิตคอยล์เครื่องระเหย โดยมุ่งเน้นที่การหาระดับปัจจัยที่เหมาะสมของกระบวนการขึ้นรูปคอยล์เครื่องระเหยซึ่งเป็นหน่วยงานหลักที่ทำให้เกิดของเสียมากที่สุด ชนิดของข้อบกพร่องที่พบเป็นจำนวนมากที่สุด คือ ข้อบกพร่องประเภทอลูมิเนียมฟินขาด ซึ่งเกิดในระหว่างการสอดท่อเข้ากับแผงอะลูมิเนียมฟิน จากการศึกษาพบว่าปัจจัยที่ส่งผลต่อการเกิดข้อบกพร่องประเภทอลูมิเนียมฟินขาดประกอบด้วย 3 ปัจจัย คือ ขนาดรูอลูมิเนียมฟิน ความเร็วในการประกอบ และระดับน้ำมันหล่อลื่นในอ่างที่ใช้จุ่มชิ้นงานท่ออลูมิเนียมก่อนประกอบ จากนั้นผู้วิจัยใช้แผนการทดลองแบบแฟคตอเรียล 2k  ในการดำเนินการทดลอง โดยใช้ผลตอบสนองในลักษณะข้อมูลเชิงคุณภาพ กล่าวคือ ทำการแบ่งพื้นผิวของอะลูมิเนียมฟินเป็นช่องตารางขนาดเล็กจำนวน 25 ช่อง และบันทึกจำนวนช่องที่พบจุดบกพร่องเทียบกับจำนวนช่องทั้งหมด จากนั้นนำค่าผลตอบมาวิเคราะห์หาค่าที่เหมาะสมของการปรับตั้งปัจจัยการผลิต ด้วยการวิเคราะห์ความแปรปรวนที่ระดับนัยสำคัญ 0.05 ผลจากการทดลองพบว่า ค่าที่เหมาะสมของแต่ละปัจจัย คือ ขนาดรูอลูมิเนียมฟิน 7.9 มิลลิเมตร ความเร็วในการประกอบ 8.0 Hz. ระดับน้ำมันหล่อลื่น 35.4 มิลลิเมตร ซึ่งหลังจากได้นำไปปรับใช้กับกระบวนการผลิตพบว่า สามารถลดข้อบกพร่องประเภทอลูมิเนียมฟินขาดลงได้ร้อยละ 85.01
DOI: 10.14457/tu.the.2017.845
title: การพัฒนาคุณภาพกระบวนการผลิตยางรถยนต์โดยใช้หลักการพื้นผิวผลตอบสนอง

description: งานวิจัยนี้จึงมีวัตถุประสงค์หลักในการประยุกต์ใช้การวิเคราะห์พื้นผิวผลตอบสนองในการลดของเสียในกระบวนการการผลิตยางรถยนต์ จากการศึกษาเบื้องต้นของโรงงานกรณีศึกษา พบว่ามีของเสียเกิดจากปัญหาฟองอากาศตกค้างภายในแก้มยางรถยนต์ขณะขึ้นรูปเป็นจำนวนมาก การวิเคราะห์หาสาเหตุของการเสียเริ่มจากการวิเคราะห์ปัจจัยที่ส่งผลต่อการเกิดฟองอากาศพบว่า มีสาเหตุมาจากร่องความลึกใต้ท้องแก้มยางจากแผนกดันยางไม่ได้ตามค่าเป้าหมาย เมื่อทำการศึกษาเพิ่มเติมพบว่าเกิดจากปัจจัยที่สำคัญสองปัจจัยได้แก่ แรงดันลม และระยะห่างระหว่างตัวกดและตัวทำร่องความลึก ผู้วิจัยจึงใช้หลักการพื้นผิวตอบสนองในการหาระดับที่เหมาะสมของปัจจัยดังกล่าว โดยเริ่มจากการทำการทดลองแบบเซ็นทรัลคอมโพสิตดีไซน์เพื่อศึกษาและเก็บข้อมูลความลึกของร่องใต้ท้องแก้มยางที่วัดได้จากการตั้งค่าปัจจัยในระดับต่าง ๆ จากนั้นค่าผลตอบมาสร้างสมการพื้นผิว และนำสมการพื้นผิวที่ได้ไปคำนวณหาสภาวะที่เหมาะสมที่สุดที่ทำให้เกิดร่องความลึกได้ตามค่าเป้าหมายของการผลิตยาง จากการศึกษาพบว่าค่าสภาวะที่เหมาะสมที่สุดที่ทำให้ร่องความลึกใต้ท้องแก้มยางได้ตามค่าเป้าหมาย คือ การตั้งแรงดันลมเท่ากับ 0.762 เมกะปาสคาล และการตั้งระยะห่างระหว่างตัวกดและตัวทำร่องความลึกเท่ากับ 2.3 มิลลิเมตร เมื่อนำค่าดังกล่าวไปใช้งานจริงพบว่า ความลึกของร่องใต้ท้องแก้มยางเป็นไปตามเป้าหมาย ทำให้ของเสียประเภทฟองอากาศตกค้างภายในแก้มยางขณะขึ้นรูปลดลงร้อยละ 56.88 ผู้วิจัยจึงได้นำค่าดังกล่าวไปจัดทำเป็นมาตรฐาน
DOI: 10.14457/tu.the.2014.304
title: ปัจจัยที่มีผลต่อการตัดสินใจซื้อผลิตภัณฑ์เบเกอรี่แช่เย็นในร้านสะดวกซื้อในเขตกรุงเทพมหานคร

description: จากการเจริญเติบโตทางด้านเศรษฐกิจของประเทศไทย มีการรับเทคโนโลยีและวัฒนธรรมจากนานาประเทศเข้ามาอย่างมากมาย ส่งผลให้วิถีชีวิตรวมถึงพฤติกรรมของผู้บริโภคเริ่มมีการเปลี่ยนแปลงไปจากสังคมเกษตรกรรมสู่สังคมเมือง โดยเฉพาะในเขตกรุงเทพมหานครที่ผู้บริโภคมีวิถีชีวิตที่ต้องเร่งรีบ ส่งผลถึงรูปแบบการบริโภคอาหารที่เปลี่ยนแปลงไป โดยมีการประกอบอาหารรับประทานเองน้อยลงและมีความต้องการอาหารที่สามารถหาซื้อหาทานได้สะดวกและรวดเร็ว อีกทั้งโครงสร้างประชากรที่มีขนาดเล็กลงและนิยมพักอาศัยในอพาร์ทเม้นท์และคอนโดมิเนียม จึงนิยมรับประทานอาหารนอกบ้านหรือซื้ออาหารสำเร็จรูปมากขึ้น ซึ่งเป็นเหตุสนับสนุนให้ร้านสะดวกซื้อต่างๆ มีการเติบโตขึ้นอย่างรวดเร็วและต่อเนื่อง โดยสินค้าอาหารและเครื่องดื่มโดยเฉพาะอาหารพร้อมทาน (Ready meal) ที่จำหน่ายในร้านสะดวกซื้อ เป็นสินค้าที่ได้รับความนิยมอย่างมาก นอกจากนี้ผู้บริโภคยังนิยมการรับประทานอาหารทานเล่น เนื่องจากสามารถรับประทานได้ง่าย โดยใช้เวลารับประทานเพียงช่วงเวลาสั้นๆ เท่านั้น ซึ่งร้านสะดวกซื้อต่างๆ เริ่มมีการนำเสนอสินค้าในกลุ่มอาหารทานเล่นมากขึ้น เช่น ผลิตภัณฑ์เบเกอรี่แช่เย็นที่สามารถนำมาอุ่นร้อนได้ด้วยไมโครเวฟได้ โดยพบว่าได้รับการตอบรับจากผู้บริโภคเป็นอย่างดี งานวิจัยนี้มีวัตถุประสงค์เพื่อศึกษาปัจจัยที่มีผลต่อการตัดสินใจซื้อผลิตภัณฑ์เบเกอรี่แช่เย็นในร้านสะดวกซื้อในเขตกรุงเทพมหานคร โดยใช้ปัจจัยด้านส่วนประสมทางการตลาด (7P’s) และศึกษาปัจจัยทางด้านประชากรศาสตร์ที่แตกต่างกันในด้าน เพศ อายุ สถานภาพสมรส การศึกษา อาชีพ และรายได้เฉลี่ยต่อเดือน ว่ามีผลต่อการตัดสินใจซื้อผลิตภัณฑ์เบเกอรี่แช่เย็นในร้านสะดวกซื้อในเขตกรุงเทพมหานครแตกต่างกันหรือไม่ อย่างไร เพื่อนำไปเป็นข้อมูลพื้นฐานประกอบการตัดสินใจของผู้ประกอบการที่สนใจผลิตสินค้าเบเกอรี่แช่เย็นเพื่อนำเสนอแก่ร้านสะดวกซื้อ และเป็นแนวทางในการวางแผนกลยุทธ์ทางการตลาด รวมถึงเป็นแนวทางในการปรับปรุงและพัฒนาผลิตภัณฑ์ให้สามารถตอบสนองความต้องการของผู้บริโภคได้ดียิ่งขึ้น โดยกลุ่มตัวอย่างเป็นกลุ่มคนที่เคยซื้อผลิตภัณฑ์เบเกอรี่แช่เย็นในร้านสะดวกซื้อในเขตกรุงเทพมหานคร โดยทำการสำรวจผ่านแบบสอบถาม และได้รับข้อมูลแบบสอบถามที่มีความครบถ้วนสมบูรณ์รวมทั้งสิ้น 409 ชุดผลการวิจัยพบว่า ปัจจัยที่มีผลต่อการตัดสินใจซื้อผลิตภัณฑ์เบเกอรี่แช่เย็นในร้านสะดวกซื้อในเขตกรุงเทพมหานคร ประกอบด้วย 5 ปัจจัย โดยเรียงลำดับจากมากไปน้อยได้ดังนี้ คือ ปัจจัยด้านผลิตภัณฑ์และราคา ปัจจัยด้านช่องทางการจัดจำหน่าย ปัจจัยด้านกระบวนการจัดระเบียบและการบริการ ปัจจัยด้านพนักงานและสภาพแวดล้อมภายในร้าน และปัจจัยด้านการส่งเสริมการตลาด ในส่วนของลักษณะทางประชากรศาสตร์ที่แตกต่างกันในด้าน เพศ อายุ สถานภาพสมรส ระดับการศึกษา อาชีพ และรายได้เฉลี่ยต่อเดือน มีผลต่อการตัดสินใจซื้อผลิตภัณฑ์เบเกอรี่แช่เย็นในร้านสะดวกซื้อในเขตกรุงเทพมหานครหรือไม่ อย่างไร พบว่า การตัดสินใจซื้อผลิตภัณฑ์เบเกอรี่แช่เย็นในร้านสะดวกซื้อในเขตกรุงเทพมหานคร โดยรวมไม่แตกต่างกันในผู้ที่มี เพศ อายุ สถานภาพสมรส และระดับการศึกษาที่แตกต่างกัน ในขณะที่ผู้ที่มีอาชีพ และรายได้เฉลี่ยต่อเดือนที่แตกต่างกัน มีการตัดสินใจซื้อผลิตภัณฑ์เบเกอรี่แช่เย็นในร้านสะดวกซื้อในเขตกรุงเทพมหานครที่แตกต่างกัน โดย ผู้ที่มีอาชีพข้าราชการ/พนักงานรัฐวิสาหกิจ และผู้ที่มีรายได้เฉลี่ยต่อเดือน 20,001 – 30,000 บาท มีค่าเฉลี่ยการตัดสินใจซื้อผลิตภัณฑ์เบเกอรี่แช่เย็นในร้านสะดวกซื้อสูงที่สุด
DOI: 10.14457/tu.the.2017.846
title: การประยุกต์ใช้ระบบอัตโนมัติในกระบวนการบรรจุผลิตภัณฑ์: กรณีศึกษาโรงงานผลิตแผงวงจรไฟฟ้าแบบยืดหยุ่น

description: ปัจจุบันตลาดสมาร์ทโฟนมีการแข่งขันที่สูง และจำนวนผลิตภัณฑ์มีความหลากหลาย ส่งผลให้ผู้ผลิตแผงวงจรไฟฟ้าชนิดยืดหยุ่น ซึ่งเป็นส่วนหนึ่งในห่วงโซ่อุปสงค์ต้องปรับตัวมากยิ่งขึ้น เพื่อรองรับความต้องการดังกล่าว ในปัจจุบันการผลิตแผงวงจรชนิดยืดหยุ่นนั้นใช้แรงงานของคนเป็นส่วนหลัก ทำให้ผู้ผลิตต้องแบกรับต้นทุนด้านแรงงานที่เพิ่มขึ้นในช่วงที่การผลิตมีปริมาณสูง ดังนั้น เพื่อลดต้นทุนด้านการผลิตในระยะยาว และเพิ่มขีดความสามารถในการแข่งขัน บริษัทผู้ผลิตจึงต้องออกแบบและพัฒนากระบวนการทำงานให้มีประสิทธิภาพ และลดความสูญเปล่าในกระบวนการ งานวิจัยนี้นำเสนอแนวทางในการประยุกต์ใช้ระบบอัตโนมัติในกระบวนการบรรจุผลิตภัณฑ์ โดยใช้แผนภูมิกิจกรรมพหุคูณมาวิเคราะห์ความสัมพันธ์ของการทำงานระหว่างคนและเครื่องจักร แล้วนำระบบอัตโนมัติมาใช้ในการปรับปรุงกระบวนการเพื่อเพิ่มประสิทธิภาพในการทำงาน จากการประยุกต์ใช้ระบบอัตโนมัติทำให้สามารถลดจำนวนพนักงานที่กระบวนการบรรจุผลิตภัณฑ์จาก 12 คนต่อวันต่อหนึ่งสายการผลิต เหลือพนักงาน 8 คนต่อวันต่อหนึ่งสายการผลิต กล่าวคือ ลดลง 33% ของจำนวนพนักงานที่กระบวนการนี้ ทำให้ลดต้นทุนค่าใช้จ่ายด้านแรงงานลงได้ 33% เช่นเดียวกัน หลังจากที่ได้นำระบบอัตโนมัติมาประยุกต์ใช้แล้วยังได้ศึกษาเพิ่มเติมในส่วนของเวลาและขั้นตอนการเปลี่ยนรุ่นผลิตภัณฑ์ที่กระบวนการดังกล่าว โดยใช้หลักการ ECRS เพื่อรวมขั้นตอนการทำงานและจัดทำมาตรฐานในการทำงาน ผลที่ได้ทำให้ลดเวลาในการเปลี่ยนรุ่นผลิตภัณฑ์ จากเดิม 1622.4 วินาทีต่อครั้ง เหลือ 662.4 วินาทีต่อครั้ง กล่าวคือลดลง 59.17% ของเวลาในการเปลี่ยนรุ่นผลิตภัณฑ์
DOI: 10.14457/tu.the.2017.847
title: การประยุกต์ใช้แนวคิดแบบลีนในการปรับปรุงกระบวนการจัดซื้อ: กรณีศึกษาอุตสาหกรรมผลิตรถยนต์

description: งานวิจัยฉบับนี้มีวัตถุประสงค์เพื่อนำแนวคิดแบบลีนมาประยุกต์ใช้ในการวิเคราะห์ปัญหาและอุปสรรคที่เกิดขึ้นในกระบวนการทำงานเพื่อศึกษาแนวทางในการปรับปรุงกระบวนการจัดซื้อ ซึ่งส่วนใหญ่เป็นงานที่เกี่ยวข้องในด้านเอกสาร การวางแผน และการติดต่อประสานงาน การดำเนินงานวิจัยนี้เป็นการวิจัยเชิงคุณภาพซึ่งเกี่ยวข้องกับการวิเคราะห์กระบวนการทำงาน เริ่มต้นจากการเก็บรวบรวมข้อมูลของกระบวนการทำงานและจัดทำแผนผังกระบวนการไหลรวมทั้งวิเคราะห์หาความสูญเปล่าที่เกิดขึ้นเพื่อนำไปปรับปรุงกระบวนการจัดซื้อใหม่โดยใช้การประยุกต์จากแนวคิด    แบบลีน เมื่อนำกระบวนการจัดซื้อใหม่มาประยุกต์ใช้ในการปรับปรุงกระบวนการ ผลที่ได้จากวิจัยพบว่าสามารถลดความสูญเปล่าในกระบวนการลงจากเดิม 43 ขั้นตอนเหลือเพียง 16 ขั้นตอน รวมทั้งยังสามารถลดระยะเวลาในการทำงานลงจาก 8,730 นาที เหลือเพียง 472 นาที  คิดเป็นร้อยละ 94.59 และสามารถลดค่าใช้จ่ายในการสั่งซื้อกระดาษที่ใช้ภายในกระบวนการจัดซื้อลงได้ 2,666.47 บาทต่อเดือน หรือ 31,997.64 บาทต่อปี
DOI: 10.14457/tu.the.2017.848
title: การเพิ่มประสิทธิภาพในกระบวนการทดสอบชิ้นงานลิ้นปีกผีเสื้อ

description: งานวิจัยนี้ได้ศึกษากระบวนการทดสอบชิ้นส่วนลิ้นปีกผีเสื้อ ซึ่งเป็นส่วนหนึ่งของการผลิตชิ้นส่วนรถยนต์ โดยในปัจจุบันกำลังในการทดสอบสามารถทำได้ 36 ชิ้นต่อเดือน  ซึ่งไม่เพียงพอต่อความต้องการที่ 48 ชิ้นต่อเดือน  ดังนั้น จึงต้องพัฒนากระบวนการเพื่อปรับปรุงการทดสอบให้ใช้เวลาน้อยลงโดยใช้จำนวนคนและเครื่องจักรเท่าเดิม  จากการศึกษาพบว่ามี  16 ขั้นตอนจากทั้งหมด 35 ขั้นตอนที่ใช้เวลาสูงเกินไป  จึงได้นำผังแสดงเหตุและผลและเทคนิคการวิเคราะห์ Why-Why Analysis มาช่วยในการค้นหาต้นตอของปัญหา และนำเทคนิค ECRS มาปรับปรุงกระบวนการทดสอบ  โดยปรับปรุงอุปกรณ์เพื่อทำให้ทดสอบง่ายขึ้น  โดยดัดแปลงอุปกรณ์ให้ขนาดพอดีกับชิ้นงานรวมไปถึงออกแบบอุปกรณ์ช่วยจับยึดขึ้นมาใหม่ ทำให้สามารถใช้งานได้ง่ายขึ้นและลดขั้นตอนที่ไม่จำเป็นออกจากกระบวนการ  ส่งผลให้หลังการปรับปรุงนั้นเวลาในการทดสอบลดลงจาก 848.6 นาทีต่อหนึ่งชิ้น เป็น 573.4 นาทีต่อชิ้น หรือลดลงร้อยละ 32.4 จากเวลารวมทั้งหมด
DOI: 10.14457/tu.the.2017.849
title: การลดการสั่นสะเทือนของเครื่องประกอบหัวอ่านฮาร์ดดิสก์ด้วยวิธีการต้านการสั่นสะเทือนแบบแอคทีฟโดยใช้ตัวขับเปียโซ

description: การสั่นสะเทือนถูกจัดว่าเป็นหนึ่งในปัญหาสำคัญทางโครงสร้างวิศวกรรม ไม่ว่าในงานโครงสร้างทางโยธา เช่น ถนน สะพาน ตึก เป็นต้น หรือในงานโครงสร้างทางเครื่องกล เช่น ระบบกลไก ชิ้นส่วน เครื่องจักรต่าง ๆ เป็นต้น ทั้งหมดล้วนประสบปัญหาทางด้านการสั่นสะเทือนด้วยกันทั้งสิ้น โดยเฉพาะอย่างยิ่งปัญหาการสั่นสะเทือนในเครื่องจักรโรงงาน มักเป็นปัจจัยหลักที่ส่งผลให้เครื่องจักรเกิดความเสียหาย ตลอดจนลดประสิทธิภาพในสายการผลิต ทำให้งานที่ผลิตเกิดความล่าช้า หรือกำลังการผลิตที่ทำได้ต่อวันลดลง ซึ่งส่งผลต่อต้นทุนในการผลิตอีกด้วยดังนั้น งานวิจัยชิ้นนี้จึงมุ่งเน้นไปที่การวิเคราะห์การสั่นสะเทือนด้วยวิเคราะห์สเปกตรัม เพื่อศึกษารูปแบบของการสั่นสะเทือน ณ ตำแหน่งที่สนใจ คือ กริปเปอร์และกล้อง ของทั้ง 3 โซน (L, C และ R) จากนั้นนำผลการวิเคราะห์ที่ได้ไปใช้ประโยชน์ เพื่อศึกษาหาวิธีที่จะช่วยลดปัญหาการสั่นสะเทือนตามตำแหน่งที่ได้กล่าวมาข้างต้น โดยวิธีที่ใช้คือการต้านการสั่นสะเทือนแบบแอคทีฟ ซึ่งคือการติดตั้งอุปกรณ์ลงไปยังจุดที่ต้องการลดการสั่นสะเทือน ทั้งนี้เพื่อไปต้านพลังงานการสั่นสะเทือน รวมถึงช่วยลดการส่งถ่ายแรงผ่านชิ้นส่วนในเครื่องจักรซึ่งเป็นที่มาของความเสียหายในตัวชิ้นงานอีกด้วย
DOI: 10.14457/tu.the.2017.850
title: การพัฒนาระบบการจัดการบำรุงรักษาเครื่องจักรเพื่อลดการสูญเสียและเพิ่มประสิทธิผลในสายการผลิต

description: งานวิจัยนี้มีวัตถุประสงค์ในการปรับปรุงประสิทธิผลโดยรวมของอุปกรณ์เครื่องจักรเพื่อให้เกิดความสามารถในการผลิตสูงสุด โดยมีกรณีศึกษาเป็นโรงงานเครื่องดื่ม จากการศึกษาพบว่าปัญหาของเครื่องจักรจากการหยุดกะทันหัน สาเหตุจากวิธีการบำรุงรักษาที่ไม่เป็นระบบทำให้เครื่องจักรขาดการบำรุงรักษาและส่งผลให้เกิดการชำรุดบ่อยครั้งรวมไปถึงสภาพเครื่องจักรที่มีอายุการใช้งานมานาน ปัจจัยเหล่านี้ส่งผลต่อความเสียหายของเครื่องจักรและผลิตภัณฑ์ในการแก้ไขปัญหาดังกล่าว งานวิจัยนี้ได้นำหลักการของการบำรุงรักษาแบบทวีผลที่ทุกคนมีส่วนร่วมและโปรแกรมซ่อมบำรุงมาประยุกต์เพื่อวิเคราะห์ลักษณะของความเสียหายและใช้ประเมินความเสี่ยงสำหรับแผนซ่อมบำรุง นอกจากนี้ยังทำการกำหนดมาตรฐานวิธีการดูแลรักษาที่เหมาะสมกับเครื่องจักรโดยใช้ประสิทธิผลโดยรวมของเครื่องจักรเป็นค่าผลวัดผลความสำเร็จของงานวิจัยหลังจากดำเนินกิจกรรมต่างๆ สำหรับปรับปรุงค่าประสิทธิผลโดยรวมของเครื่องจักร  พบว่าความถี่และเวลาสูญเสียจากการหยุดเครื่องจักรมีค่าลดลง อัตราการเดินเครื่องจักรมีค่าสูงขึ้น มีระบบบำรุงรักษาดีขึ้น พนักงานมีความรู้และทักษะสูงขึ้น ส่งผลให้ค่าประสิทธิผลโดยรวมของสายการผลิตมีค่าเพิ่มขึ้น จากร้อยละ 52.8 เป็นร้อยละ 70.9 และค่าอัตราความพร้อมในการใช้งานเครื่องจักรเพิ่มขึ้นจากร้อยละ 55.6 เป็นร้อยละ 72.2
DOI: 10.14457/tu.the.2017.851
title: การจัดการสินค้าคงคลังเพื่อลดจำนวนการขนส่งในกรณีเร่งด่วน: กรณีศึกษา บริษัทผลิตเลนส์แว่นตา

description: งานวิจัยฉบับนี้เป็นการศึกษาปัญหาของบริษัทกรณีศึกษาซึ่งเป็นโรงงานผลิตเลนส์แว่นตาแห่งหนึ่ง ซึ่งประสบปัญหาในเรื่องของการจัดเก็บสต็อกสินค้าไว้จำนวนมาก เพื่อรองรับทุกค่าสายตาของลูกค้า ซึ่งในขณะเดียวกันบางค่าสายตาก็ไม่มีการจัดเก็บเลนส์ไว้ โดยไม่มีการวางแผนปริมาณการสั่งซื้อวัตถุดิบหรือจำนวนความต้องการของเลนส์ในแต่ละชนิด จึงทำให้เกิดการจัดส่งเลนส์ในกรณีเร่งด่วน เฉลี่ยประมาณ 32 ครั้งต่อเดือน ซึ่งส่งผลให้ค่าใช้จ่ายในการขนส่งเพิ่มขึ้นเป็นอย่างมาก งานวิจัยนี้จึงทำการคำนวณหาค่าใช้จ่ายในการจัดเก็บ ค่าใช้จ่ายในการสั่งซื้อ ต้นทุนรวมในการสั่งซื้อสินค้า นำมาคำนวณหาปริมาณการสั่งซื้อที่ประหยัด จุดสั่งซื้อใหม่ และปริมาณสินค้าคงคลังที่ปลอดภัย โดยนำระดับการบริการมาช่วยคำนวณเพื่อป้องกันไม่ให้เกิดสินค้าขาดมือ และทำการเปรียบเทียบจำนวนรอบการขนส่งกรณีเร่งด่วน ที่ได้จากวิธีการสั่งซื้อวิธีใหม่และวิธีปัจจุบัน หลังจากปรับปรุงงานด้วยวิธีปริมาณการสั่งซื้อที่เหมาะสมเป็นระยะเวลา 2 เดือน พบว่าจำนวนรอบการสั่งซื้อสินค้าลดน้อยลง และไม่เกิดการสั่งซื้อสินค้าและจัดส่งกรณีเร่งด่วน เนื่องจากมีสินค้าเพียงพอต่อการผลิตไม่เกิดสภาวะสินค้าขาดแคลน ส่งผลให้ยอดค่าใช้จ่ายรวมลดลงในเดือนมกราคม 2561 เมื่อเทียบกับเดือนมกราคม 2559 ลดลง 71% (ประมาณ 172,471.34 บาท) และในเดือนกุมภาพันธ์ 2561 เทียบกับเดือนกุมภาพันธ์ 2559 ลดลง 62% (ประมาณ 166,429,43 บาท) ซึ่งสามารถสรุปได้ว่าค่าใช้จ่ายในระหว่างการทดลองนั้นลดลงเป็นจำนวนเงิน 343,900.77 บาท
DOI: 10.14457/tu.the.2017.852
title: การศึกษาเชิงทดลองเกี่ยวกับการเจาะแบบแรงเสียดทานของโลหะผสมไททาเนียมเกรด Ti6Al4V

description: งานวิจัยเชิงทดลองนี้มีวัตถุประสงค์เพื่อทำการศึกษาอิทธิพลของปัจจัยที่ใช้ในการเจาะด้วยแรงเสียดทานและเปรียบเทียบค่าความแข็งของรูเจาะที่เกิดขึ้น โดยทำการทดลองกับวัสดุไทเทเนียมเกรด Ti6Al4V โดยใช้อุปกรณ์สำหรับเจาะด้วยแรงเสียดทานที่ทำมาจากวัสดุทังสเตน     คาร์ไบด์ ขนาดเส้นผ่านศูนย์กลาง 5.3 มิลลิเมตร โดยที่ปลายอุปกรณ์มีรูปทรงกรวยและมีมุมรวมที่ปลายอุปกรณ์เท่ากับ 90 องศา โดยปัจจัยที่ใช้ในการทดลองครั้งนี้ ได้แก่ ความเร็วรอบ และอัตราป้อน การทดลองถูกเปรียบเทียบด้วยการใช้สารหล่อลื่น และปราศจากสารหล่อลื่นระหว่างการเจาะด้วยแรงเสียดทานจากผลการทดลองพบว่าปัจจัยที่ใช้ในการเจาะด้วยแรงเสียดทาน ค่าความเร็วรอบที่ 7,000 รอบต่อนาที อัตราป้อนที่ 100 มิลลิเมตรต่อนาที ทำให้เกิดลักษณะโดยรวมทั่วไปของรูที่สมบูรณ์ที่สุดเมื่อพิจารณาจากขนาดความยาวปลอกรูและความสูงขอบปากรู จากเงื่อนไขดังกล่าวพบว่ามีค่าเฉลี่ยแรงบิดและแรงตัดเฉือนในแนวดิ่งคือ 4.6 Nm และ 1.3 KN นอกจากนี้ยังพบว่า การใช้สารหล่อลื่นระหว่างการเจาะมีผลทำให้ค่าความแข็งเฉลี่ยบริเวณผิวปลอกรูเพิ่มขึ้นที่ 774.3 HV      ต่างจากชิ้นงานที่ไม่ใช้สารหล่อลื่นซึ่งมีค่าความแข็งเฉลี่ยบริเวณผิวปลอกรูที่ 447.5 HV และยังช่วยทำให้มีแนวโน้มของค่าแรงบิดและแรงตัดเฉือนในแนวดิ่งลดลง
DOI: 10.14457/tu.the.2017.853
title: การลดต้นทุนคุณภาพ: กรณีศึกษาโรงงานผู้ผลิตอุปกรณ์รับส่งสัญญาณทางแสง

description: งานวิจัยฉบับนี้เป็นการศึกษาต้นทุนคุณภาพในโรงงานกรณีศึกษา โดยเป็นการออกแบบระบบจัดเก็บข้อมูลเพื่อการวิเคราะห์ข้อมูลต้นทุนทางคุณภาพและหาแนวทางในการลดต้นทุนคุณภาพให้กับโรงงานกรณีศึกษา งานวิจัยนี้ศึกษาในโรงงานผู้ผลิตอุปกรณ์รับส่งสัญญาณทางแสง โดยได้ศึกษาต้นทุนการตรวจสอบ ต้นทุนการป้องกัน ต้นทุนความบกพร่องภายในและภายนอกในการผลิตอุปกรณ์รับส่งสัญญาณทางแสง CFP2 โมเดล การวิจัยเริ่มจาก ศึกษาและออกแบบระบบจัดเก็บข้อมูลต้นทุนคุณภาพ แบ่งหมวดหมู่ต้นทุนคุณภาพแต่ละประเภท วิเคราะห์ต้นทุนคุณภาพเพื่อการจัดการที่มุ่งเน้นการลดต้นทุนคุณภาพโดยรวม  นำแนวทางการจัดการคุณภาพที่มุ่งการลดต้นทุนคุณภาพมาดำเนินการ ผลการวิจัยครั้งนี้แสดงให้เห็นว่าข้อมูลต้นทุนคุณภาพสามารถใช้เป็นตัวชี้วัดที่ดีในการระบุปัญหาวิกฤตในการปรับปรุงคุณภาพ โดยปัจจัยต้นทุนคุณภาพที่ส่งผลต่อต้นทุนคุณภาพโดยรวมมากที่สุดในงานวิจัยนี้คือ ต้นทุนความบกพร่องทางคุณภาพภายในกระบวนการ ดังนั้นผู้วิจัยจึงดำเนินการลดต้นทุนคุณภาพ โดยรวม โดยการจัดการการป้องกันและการตรวจสอบที่เหมาะสมในแต่ละช่วงเวลาการศึกษา 12 สัปดาห์ และผลการศึกษาแสดงให้เห็นว่าต้นทุนคุณภาพโดยรวมสามารถลดลงได้อย่างชัดเจน
DOI: 10.15151/esrf-es-163247412
title: How to make a limb bone: first three-dimensional histological insight.